정조 2년
戊戌九月三十日巳時。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。兼漢城府判尹蔡濟恭。知中樞府事具善復。行戶曹判書具允鈺。左參贊洪樂性。右參贊李重祜。行兵曹判書李徽之。行副司直鄭光漢。行副司直鄭好仁。禮曹判書金華鎭。開城留守兪彦鎬。訓鍊都正李國賢。行都承旨洪國榮。刑曹參判徐浩修。行副司直李普行。行刑曹參議柳戇。司諫沈命德。獻納金東淵。正言安廷玹。䘨理李泰永。同副承旨金魯淳。假注書李度謙。事變假注書朴奎淳。記事官金勉柱李信祜。以次進伏訖。尙喆曰。近日聖體。若何。上曰。一樣矣。尙喆曰。王大妃殿氣候。若何。上曰。安寧矣。尙喆曰。惠慶宮氣候。若何。上曰。安寧矣。上曰。近者日氣頗暄。寒暖不適矣。尙喆曰。向來早寒。而近日頗鮮矣。尙喆曰。宗廟冬享。有親祭之命。臣等固知聖孝之彌篤。而日氣猶寒。聖躬之達宵將事。預切焦悶。先王朝。每當祁寒盛暑。亦多攝行之時矣。今番亦爲攝行。似好。敢此仰達矣。上曰。子之所以小展追慕者。惟在親享一事。則豈可無故攝行乎。日氣似不至甚寒。卿等勿慮也。尙喆曰。推鞫今已收殺。甚幸矣。安處京之來歷。雖甚緊切。而觀渠爲人。極甚庸孱。別無深究者。雖白放。無可慮。不如德泰之妖惡矣。上曰。豈有如德泰之凶獰者乎。尙喆曰。國來養得二子。而俱極凶獰。皆可謂敢死之卒。德泰之不爲正法。未免失刑矣。上曰。德泰之不爲正法。於獄體爲得當。豈可以其父之未及正法。正法其子乎。尙喆曰。此咸鏡監司趙㻐災實分等狀啓也。安邊等十一邑置之尤甚。德源等十邑置之之次。吉州等二邑置之稍實。而仍以爲。尤甚邑新還限折半。之次邑及稍實邑之尤甚社限三分一代捧。待明秋還作本色。舊還。雖稍實邑。特令停捧。明川以南進俸吏。姑許停止。京外流配。限明秋勿定配所。推奴徵債限明秋禁斷事。請令廟堂稟旨分付矣。分等依此施行。新還中尤甚邑折半代捧。之次邑及梢實邑尤甚社三分一代捧。亦爲許施。舊還有特敎停退。今無覆奏者。明川以南進俸吏之停止。推奴徵債之限明秋禁斷。亦令依此請擧行。京外流配。不可通一道防塞。只以設賑邑勿定事。分付。何如。上曰。依爲之。出擧條尙喆曰。此京畿監司鄭尙淳狀啓也。備陳該曹給災九百結不足之狀。仍請一千八百三十六結加劃事。請令廟堂稟旨分付矣。較之昨年前後所結之災。今此所請不甚過多。依所請許施之意。分付該曹。何如。上曰。依爲之。出擧條尙喆曰。回還書狀南鶴聞。以灣上延卜。爲弊轉甚。邊民買賣。不關使事。而書狀之獨留柵外。曠日遲待。有損事面。不可無變通之擧。仰達。有後日次對稟處之命矣。延卜一事。專爲邊民。而當初比包時。旣有節目啓下。行之已過數十餘年。則今何可以書狀之難於留柵。輕議變改乎。今姑置之。何如。上曰。卿等之意。何如。命善曰。後市之難撤。不但爲邊民之失利而已。此則決不可遽議變通。而爲除書狀落留之苦。欲使都事替行。則生一廚傳之弊。亦豈可不念乎。弘淳曰。邊民檢察。事面旣大。行臺體貌。本不足爲言。後市存罷。不但係關於我國。似難遽議其變通矣。上曰。依爲之。尙喆曰。書狀官又以彼中事皆用淸語淸書。今番只有一淸學。專當幹事。另飭該院。肄習激勵。俾有實效事。爲請矣。譯院四學中。漢學爲業最久。數亦最多。而以時措之義。淸學勸奬。何可忽也。若其弛張變通之道。分付該院。使之草記稟處。何如。上曰。依爲之。出擧條上曰。近來我國。連有別使。銀貨之罄竭。甚可悶也。命善曰。果如聖敎。銀貨之難繼。誠爲深憂。八包減之。則似好矣。上曰。八包雖減銀則無可出之道矣。尙喆曰。每當使行譯官之入去。合爲二十餘員之多。而其中幹事者。不過爲數三人。多數入去。誠爲不緊。且近來銀貨甚貴。渠輩亦不得充包入去。則於渠輩。亦無所利。此後則譯官元額及使行時入去之數。商量減省。好矣。向來李在學及南鶴聞。皆請減數。誠有所見矣。上曰。左右相之意。何如。命善曰。臣等所見。與領相同矣。上曰。判府事新經使事。所見。何如。濟恭曰。我國銀貨漸竭而無出處。爲弊日甚。小臣之意。亦與大臣同矣。上曰。譯官人皆不願乎。尙喆曰。猶不至於不願矣。國榮曰。小臣亦以銀貨漸竭。爲深憂。而無他好策。雖欲以蔘代送。未過十年。亦必爲弊矣。大臣減譯數之奏誠好。若減額數。則於渠輩。勝於數多而太賤矣。上曰。減數則能無稱冤乎。尙喆曰。減下之人。待其有窠。次次付之。似好矣。上曰。祿官幾人。尙喆曰。十二人。上曰。生徒幾人。尙喆曰。無定數矣。上曰。前銜幾人。尙喆曰。數三百人矣。上曰。以渠輩所業言之。醫譯孰勝。命善曰。古則醫勝於譯矣。上曰。淸學緊於漢學耶。尙喆曰。通語之際。漢學爲主。彼人酬酢。皆以漢語爲之云。然則漢學爲緊矣。命善曰。聞彼人於酬酢要緊處。皆用淸學云。淸學亦不可不使之着實肄習矣。上曰。判府事之意。以爲何如。濟恭曰。漢學自前爲主。而彼國之所尙皆淸語。彼國朝臣。不爲淸語。則不得入仕云矣。國榮曰。禮部呈咨文時。皆用淸語云矣。上曰。卽今漢學居多。漢學皆爲首譯而然矣。譯官之數。減漢學而加淸學。則似好矣。尙喆曰。近來譯學。比前頗勤。至以蒙學言之。年前等第考講時。蒙語全不充數矣。今年則爲三額矣。上曰。前日勅使嵩貴。蒙人耶。國榮曰。彼國之法。非蒙人。則不得爲勅使。漢人不爲出送云矣。上曰。彼國事情之探來者。莫如判府事。以此觀之。使臣不可不擇差矣。尙喆曰。譯官事。非卽席可稟定者。廟堂相議。後日當稟定矣。上曰。刑判何爲而不爲行公乎。今日次對。亦不入參。極爲非矣。非高蹈之士。豈可長事違牌乎。尙喆曰。聞其身病。尙未快差云。行公與否。判義禁必知之矣。樂性曰。渠之病勢。尙未快愈。今日則似當承牌矣。上曰。承牌與否。注書知入。可也。奎淳承命問奏曰。承牌云矣。上命普行進前曰。實錄纂緝之役。今至何境。而能無間斷之時乎。着實爲之。從速訖役之意。昨已敎及於卿子。卿其聞之否。普行曰。雖無申飭之敎。豈敢稽緩。而或値有故。果有間斷之時矣。上曰。何故也。普行曰。向來郞廳。或差問郞。或入玉堂。不得備員。故多有撤工之時矣。今則備員當着實爲之矣。命善曰。實錄堂上金鍾秀李在簡移拜外任。李秉模出疆不遠。亦爲減下。其代以判中樞府事蔡濟恭。吏曺判書洪樂純。禮曹判書金華鎭差下。使之察任。何如。上曰。依爲之。出擧條命善曰。判府事於實錄堂上之任。每撕捱矣。上曰。何故撕捱。命善曰。以向來翰林陳疏事。引嫌也。尙喆曰。其後已因筵飭而行公矣。上曰。今不必撕捱。此後則連爲仕進。可也。濟恭曰。此係處義。惶恐不敢仰對矣。尙喆曰。耽羅一島。與他島有異。島中之人。不得出居陸地。陸地之人。不得入居島中。俱是禁法。而雖以傳聞言之。八路人之入居島中者。其數甚多。則元居島民之出居陸地。推此亦可知矣。此專由於前後守土之官。多不能奉行邦禁之致。固已萬萬駭歎。而至於京外無賴之輩。假托商賈之名。出没無常。種鍾驚駭之消息。至入於廟堂之聽。事當卽請行査。以法重繩。而雖以目下騷擾之慮。姑俟前頭按廉之行。若其船隻去來之際。商賈出入之間。有可以及時察飭者。則本州牧使。其何敢一向泛視。自抵畢竟重罪乎。苟有不可不變通者。而牧使或不能自斷。則出意見論理狀聞之意。爲先分付。何如。上曰。所奏甚好。另加嚴飭。此後如或不遵法式。如有所現發。則該牧使難免重繩。該道監司亦難免嚴勘。以此亦爲嚴飭。可也。出擧條尙喆曰。頃以諸上司用牌事。旣有飭敎。而事有關於都民休戚。敢此仰達矣。三法司出禁之規。一朔毋過六次。卽法典也。在家與昏夜。不得出禁。亦法典也。朝家之如是定式。欲其法司之不得憑藉濫雜。使小民獲免無限侵漁之弊。而近來國綱漸弛。三司奉行之道。不能一遵法意。原牌之不足多用。紙牌時限之已過。一任經宿。都民之因此受困。罔有紀極。今此所奏。槪論近來流弊。雖非謂卽今三司之官。若不申明舊制。一向因循。則竊恐法綱日益蕩然。都民無以支保。況罪關風化者。雖許以風聞推治。苟或關係不輕。則必霜臺開坐。明正其罪。然後方可以振風力而扶世敎。今乃不然。名曰風聞。推捉囚繋之多門。騷擾奸弊之多端。事極無謂。寧不寒心。此後出禁與風聞之法。必令一依古規。無或復踵前套。如是申飭之後。若有冒犯者。當該法官。隨現重勘。斷不饒貸之意。爲先出擧條嚴飭。使不得違越。何如。上曰。在前法官種種此等違法之事。雖極怪駭。旣往姑勿論。如是申禁。意在修明。嗣後復有違法之官。不可以法官言之。當重勘。以此預各知悉。可也。弘淳曰。詞訟衙門之坐起與決等。俱爲入啓。蓋所以重其事。三司出禁。比閑漫決等。尤有關係。此後凡係出禁名色之爲幾處及收贖杖配與否。一一開錄。每於朔末。枚報政府事。定式施行。何如。上曰。依爲之。出擧條上曰。謂以不孝不悌。出牌捉來。初不囚禁。而仍爲直放。是豈事理乎。所謂風聞。實是爲臺臣者羞恥事也。命善曰。誠如聖敎矣。尙喆曰。吏曹判書洪樂純。備局堂上還差。仍察貢市堂上。全羅道句管堂上行左參贊洪樂性。京畿句管堂上行右參贊李重祜。依前還差。平安道句管堂上吏曹判書洪樂純。黃海道句管堂上刑曹參判徐浩修。江原道句管堂上行副司直李普行差下。使之察任。何如。上曰。依爲之。出擧條上曰。近聞內乘番㳄甚苟艱云。司僕正何不入直乎。古則司僕正稱以一內乘。輪回入直。此後申飭。依古例使之入直。可也。命善曰。司僕正雖是堂下。以文官之故。書塡番次之時。不欲居內乘之下。故仍廢入直之例矣。上曰。內乘雖是武弁。旣是堂上官。則似當居堂下之右。此後則定式以資級輪回入直。可也。上曰。城隍發告祭祭官事。誠駭然矣。差出之後。輒復換差。自前每有改付標之弊。兩日經夜。有何所難。而必欲規避乎。尙喆曰。城隍發告厲祭獻官。以京兆亞堂塡差。例也。今番適無本府堂上。以他二品差送。事異常規。誠極苟簡。此後此祭。京兆亞堂。或有故或未差。則自該曹草記變通差祭。毋違古規。何如。上曰。依爲之。出擧條上命刑曹堂上進前曰。金海民人事。極爲駭痛矣。予於宮家與民爭訟之事。每以損上益下爲主。抑宮家而扶小民。故民習反至於此。乃敢爲非理之訟。此必是締結刑曹下隷而然矣。光漢曰。自上每於宮家之事。必加裁抑。故奸民輩敢生僥倖之計。乃有如此之事矣。上曰。金海吏及刑曹下隷處。詳査其委折。加刑取招後草記。可也。浩修曰。推鞫旣罷。物故罪人應澤支屬。何以處之乎。上曰。爲奴。可也。命善曰。罪人月惠。自刑曹囚禁。已爲經年。合有處之之道矣。上曰。何以處之則好耶。浩修曰。加刑後定配絶島則無妨矣。上曰。直爲發配。可也。此是指路興文之內人也。所犯則甚重矣。命善曰。論其所犯。不可傅之生道矣。戇曰。雖加刑定配於絶島。必有爭執之論矣。上曰。從當處分。姑置之。可也。上曰。刑曹堂上先退去。開坐。可也。上曰。湖西曉諭書。旣有道臣。不必送御史誥諭矣。國榮曰。然矣。玆遣御史四字。以玆令道臣改書下送該監營。似好矣。上曰。改書。可也。濟恭曰。徵債爲歉歲擾民之一端。各道旣下禁令。京兆亦限明秋防塞。何如。上曰。依爲之。尙喆曰。不獨京兆。推奴徵債。秋曹一體防禁之意。分付。何如。上曰。依爲之。出擧條命書傳敎曰。在外未肅拜摠管竝改差。今番冬享。宗親昭穆班。不可不備。摠管未差之代。以外朝口傳差出事。分付。徽之曰。義州騎撥之久勤。準次後報來。則邊將收用。自是定式。而陪持久勤之權管差下。亦多其例。故去都政。陪持久勤李處允。差下於於汀灘權管矣。謂以職卑。今過累朔。稱冤不赴。非但事體之無嚴。且考草料。則亦未準次。其在懲習。不可尋常處之。凡邊將厭避不赴者。卽其地充軍。旣在法典矣。於汀灘權管李處允。依法典卽其地充軍。而近來騎撥之未準次者。報來久勤之弊。間或有之。此後則依定式準次後。以報久勤之意。嚴飭該府。亦自本曹。考準草料而施行。何如。上曰。依爲之。灣尹推考。權管李處允則事雖可駭。旣已削仕。且與厭避。煞有間焉。充軍則分揀。尙喆曰。陪持勞苦。有非他比。若其準次之久勤。雖不可不收用。但近來邊報之遲滯。誠極駭然。此則灣尹宜有別樣申飭。以此分付。何如。上曰。依爲之。出擧條尙喆曰。譯院方有擧行之事。前漢學兼敎授沈念祖鄭志儉。還差。何如。上曰。依爲之。出擧條命書傳敎曰。夏冬二等外。元無不得取才之例。此後宣薦禁軍取才。勿拘夏冬兩等。隨時續續設行。俾無留滯之弊。上曰。臺臣進前。命德曰。請大靜縣爲奴罪人金壽賢。更令王府設鞫嚴問。依律處斷。上曰。不允。命德曰。請爲奴罪人河翼龍金重得。亟命王府設鞫得情。快正王法。上曰。不允。命德曰。請海南縣定配罪人李弘濟。亟令王府設鞫嚴問。上曰。不允。命德曰。淸海南縣竄配罪人金載順。亟令王府設鞫嚴問。上曰。不允。命德曰。請寢竄逐罪人朴宗岳放釋之命。上曰。不允。命德曰。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。上曰。不允。命德曰。請還寢福氷酌處之命。依律處斷。上曰。不允。命德曰。請海美縣定配罪人申光復。更令王府嚴鞫得情。上曰。不允。命德曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。命德曰。請定配罪人具翼遠。亟寢酌處之命。仍令王府嚴鞫得情。快施當律。上曰。不允。命德曰。請減死安置罪人大燮。亟寢酌處之命。仍令王府設鞫得情。夬正王法。上曰。不允。命德曰。請減死罪人弼海。亟寢酌處之命。仍令王府設鞫得情。夬正王法。上曰。不允。命德曰。請放逐鄕里罪人尹得毅。施以屛裔之典。上曰。不允。命德曰。請遠竄罪人安兼濟李宅鎭。亟命王府竝加嚴鞫。期於得情。依律處斷。上曰。不允。命德曰。請恒善支屬亟命散配。日謙兄弟竝投絶島。以嚴隄防。上曰。不允。命德曰。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。上曰。不允。命德曰。請荐棘罪人瑩中。亟令王府設鞫嚴問。快施當律。上曰。不允。命德曰。請亟收放逐罪人鄭遠達。珍島郡定配罪人閔百奮放釋之命。上曰。不允。命德曰。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。命德曰。請吳濬根亟施屛裔之典。上曰。不允。命德曰。請河東府減死定配罪人昌鼎。依律處斷。上曰。不允。命德曰。請濟州牧減死定配罪人範聖。依律處斷。上曰。不允。命德曰。臣憒憒昏謬。本不合於淸朝耳目之任。而沐浴義重。冒沒登筵。莫重傳啓之際。誤讀罪人之名字。做錯不審之失。於斯著矣。臣何敢一刻晏然於臺次乎。請命遞斥臣職。上曰。勿辭。亦勿退待。命德曰。請物故罪人德泰支屬之應坐者一竝詳査。絶島散配。上曰。不允。命德曰。請㓒原縣定配罪人志遜。更令王府設鞫嚴問。期於得情。上曰。不允。命德曰。請散配罪人孫景完李德杓鄭德涵趙命禧金德麟。竝令王府更加嚴鞫。依律處斷。上曰。不允。命德曰。請減死定配罪人德秀。亟令王府更加嚴鞫。夬正王法。上曰。不允。以上措辭見上又所懷。臣有區區所懷。敢此仰達矣。今日憲臣不備。故不得合啓。而鄭妻龜柱之罪。不可一刻容貸於覆載之間。而臣等旣陳所懷。連爲合啓。而誠未格天。兪音尙靳。一日二日。上下相持。王章莫伸。輿情益激。臣伏望廓揮乾斷。亟從三司之請。上曰。已諭前後。臺啓靳允。豈無意哉。上曰。刑判如已承牌。使之入侍。可也。刑曹判書洪樂命進伏。上曰。卿之病勢。今已快愈否。樂命曰。屢逋召命。不勝惶悚。而賤疾尙未差矣。上曰。以今所見。足可供仕矣。尙喆曰。若非劇務則可以供仕矣。上命樂命就坐。弘淳曰。小臣父母墳在於安城地。而久闕省掃。當此朝家少事之暇。敢請恩由矣。上曰。依所請往省焉。命書傳敎曰。政官牌招開政。徽之曰。今番勸武科入格人中宣薦者。當依例取才乎。上曰。當以南行取才乎。善復曰。南行薦已試者。不必取才矣。上曰。雖未唱榜。不可謂閑良。何以則好耶。弘淳曰。旣是入格之人。則非南行矣。上曰。更考前例後爲之。可也。上曰。開城留守連爲仕進於實錄廳耶。彦鎬曰。上來後連爲仕進矣。命退。諸臣以次退出。